CELEX: 52013PC0750
Language: mt
Date: 2013-10-30
Title: Proposta għal DEĊIŻJONI TAL-KUNSILL li tistabbilixxi l-pożizzjoni li għandha tittieħed mill-Unjoni Ewropea fid-9a' Konferenza Ministerjali tal-Organizzazzjoni Dinjija tal-Kummerċ (WTO)

|
			
		
		
		52013PC0750
		
			Proposta għal DEĊIŻJONI TAL-KUNSILL li tistabbilixxi l-pożizzjoni li għandha tittieħed mill-Unjoni Ewropea fid-9a' Konferenza Ministerjali tal-Organizzazzjoni Dinjija tal-Kummerċ (WTO) /* COM/2013/0750 final - 2013/0364 (NLE) */
			
				
		
		
			
			   	MEMORANDUM TA’ SPJEGAZZJONI
1.           L-OBJETTIV TAL-PROPOSTA
Id-9a' Konferenza Ministerjali
tad-WTO (MC9) se ssir bejn it-3 u s-6 ta’ Diċembru 2013
fl-Indoneżja. Bħalissa għaddejjin negozjati fir-rigward ta' sett
ta’ riżultati tanġibbli li jista' jintlaħaq ftehim dwaru waqt
il-Konferenza Ministerjali. Xi wħud minn dawn ir-riżultati jiffurmaw
parti mill-Aġenda ta' Doha għall-Iżvilupp (DDA) u jekk ikun hemm
ftehim, ikunu jikkostitwixxu l-ewwel pass lejn il-konklużjoni tan-negozjati
tar-Rawnd kollu ta’ Doha. Fl-MC9 jista' jintlaħaq ftehim ukoll dwar sett
separat ta’ kwistjonijiet mhux DDA iżda jkunu jikkostitwixxu
s-suġġett ta’ proposta separata għal Deċiżjoni
tal-Kunsill.
Fir-rigward tal-kwistjonijiet DDA,
in-negozjati qed isiru fuq tliet pilastri: l-iffaċilitar tal-kummerċ,
l-agrikoltura u l-iżvilupp. L-UE tagħti importanza kbira ferm
għall-fatt li jintlaħaq ftehim dwar l-iffaċilitar
tal-kummerċ, billi dan ikun jista’ jipprovdi benefiċċji
ekonomiċi kbar lill-Membri kollha tad-WTO. Jekk in-negozjati dwar
l-Iffaċilitar tal-Kummerċ jimxu ‘l quddiem kif ippjanat
fiż-żmien ta' tħejjija għall-MC9, il-membri tad-WTO
għandhom ikunu f’pożizzjoni li jilħqu fehim politiku dwar
it-test bażiku tal-ftehim. Madankollu, il-finalizzazzjoni tat-test
tal-ftehim se tkun tista' ssir biss fl-2014, hekk kif l-iskedi ta’
implimentazzjoni jkunu lesti (rigward dawk id-dispożizzjonijiet li huma
ppjanati li jiġu implimentati fil-mument tad-dħul fis-seħħ
tal-ftehim) billi dawn se jiffurmaw parti integrali mill-ftehim. Jekk
in-negozjati jagħmlu progress sodisfaċenti f’din id-direzzjoni u
l-MC9 tkun f’pożizzjoni li tilħaq tali fehim politiku fir-rigward
tal-Ftehim dwar l-Iffaċilitar tal-Kummerċ, allura parti mill-missjoni
tal-MC9 se tkun ukoll li tikseb riżultati fuq ċerti kwistjonijiet ta'
żvilupp u ta' agrikoltura. Xi wħud minn dawn il-kwistjonijiet ta'
żvilupp u agrikoltura wisq probabbli diġà se jkunu jeħtieġu
Deċiżjoni tal-Kunsill għall-MC9 u għalhekk, huma
s-suġġett ta’ din il-proposta. Deċiżjoni tal-Kunsill
separata li tikkonċerna l-pożizzjoni tal-UE rigward il-Ftehim dwar
l-Iffaċilitar tal-Kummerċ probabbilment se tkun tenħtieġ
fl-2014 ladarba t-test tal-Iffaċilitar tal-Kummerċ ikun lest
kompletament u jkun jirrikjedi li tittieħed pożizzjoni min-naħa
tal-UE fid-WTO. 
Għaldaqstant, din il-proposta għal
Deċiżjoni tal-Kunsill hija limitata għar-riżultati
tanġibbli fl-iżvilupp u fl-agrikoltura li jista’ jintlaħaq
ftehim dwarhom fl-MC9, jiġifieri:
·       
Mekkaniżmu ta’ Monitoraġġ li
jikkonċerna dispożizzjonijiet għal trattament speċjali u
differenzjali għall-pajjiżi fil-fażi tal-iżvilupp:
f’konformità mal-orjentazzjonijiet approvati mill-Kunsill Ġenerali tad-WTO
fil-31 ta’ Lulju 2002, is-Sessjoni Speċjali tal-Kumitat
tad-WTO dwar il-Kummerċ u l-Iżvilupp qed tiffinalizza n-negozjati
dwar il-funzjonijiet, l-istruttura u t-termini ta’ referenza ta’
Mekkaniżmu ta’ Monitoraġġ, li għandu l-għan li
jikkontribwixxi biex jiffaċilita l-integrazzjoni ta' pajjiżi membri
fil-fażi tal-iżvilupp u ta' membri anqas żviluppati fis-sistema
kummerċjali multilaterali.
·       
il-ġestjoni ta' Kwoti tar-Rata Tariffarja:
it-test li jrid jiġi miftiehem fl-MC9 għandu jinkludi
dispożizzjonijiet dwar it-trasparenza kif ukoll mekkaniżmu f'każ
ta' użu insuffiċjenti. F'dak li jirrigwarda t-trasparenza, il-ġestjoni
ta' Kwoti tar-Rata Tariffarja tiġi assimilata ma’ miżuri ta'
liċenzji ta' importazzjoni u konsegwentement, din tiġi sottomessa
għall-Ftehim tad-WTO dwar il-Liċenzji ta' Importazzjoni, li jfisser
li jkunu japplikaw xi obbligi proċedurali/ta’ trasparenza (pereż.
il-pubblikazzjoni obbligatorja, l-iskedi għall-ipproċessar ta’
applikazzjoni u n-notifika). Barra minn hekk, għandu jiġi applikat
kriterju ta' neċessità li jipprovdi li l-proċeduri amministrattivi ma
għandhomx ikunu ta’ piż aktar milli huwa assolutament
meħtieġ għall-ġestjoni tal-miżura. Fir-rigward
tal-mekkaniżmu f'każ ta' użu insuffiċjenti, meta r-rata ta'
użu ta’ Kwoti tar-Rata Tariffarja hija inqas minn 65 % għal
ċertu perjodu (jew f’każ ta’ nuqqas ta’ notifika), il-membru importatur
tad-WTO jista’ jintalab li jbiddel il-ġestjoni tal-kwoti abbażi
tal-metodu ta' "min jiġi l-ewwel jinqeda l-ewwel" jew
abbażi ta' sistema ta’ liċenzji awtomatiċi u mhux kondizzjonati.
·       
Sigurtà Alimentari: qed jiġi mfittex li
jintlaħaq ftehim matul l-MC9 għal klawżola ta'
“trażżin xieraq” li tkun tipproteġi l-programmi ta' sigurtà
alimentari ta' xi Membri minn pajjiżi fil-fażi tal-iżvilupp
mill-isfidi fid-WTO matul perjodu ta' żmien speċifiku u taħt
kundizzjonijiet speċifiċi. Dan jista’ jieħu l-forma ta’
Deċiżjoni Ministerjali.
L-objettiv ta’ din il-proposta huwa li
tippermetti lill-Unjoni Ewropea li tissieħeb mal-kunsens dwar
il-kwistjonijiet imsemmija hawn fuq matul id-9a’ Konferenza
Ministerjali tad-WTO (MC9). Għaldaqstant, il-proposta tistipula li
l-Kunsill jawtorizza lill-Kummissjoni biex tadotta pożizzjoni f’isem
l-Unjoni Ewropea fid-WTO biex tissieħeb ma' kunsens bil-ħsieb li
tappoġġja l-adozzjoni tad-deċiżjonijiet imsemmija. 
Minħabba li l-Konferenza Ministerjali se
ssir bejn it-3 u s-6 ta’ Diċembru u minħabba li
għadhom għaddejjin in-negozjati dwar l-elementi kollha tal-pakkett
ta' Bali potenzjali, il-Kummissjoni tistenna li l-Kunsill jieħu
d-deċiżjoni tiegħu ladarba s-sitwazzjoni rigward it-testi
rilevanti tkun ċara biżżejjed, possibbilment matul il-Konferenza
Ministerjali stess. 
2.           IL-BAŻI ĠURIDIKA
TAL-PROPOSTA
L-Artikolu 218(9) tat-Trattat dwar
il-Funzjonament tal-Unjoni Ewropea (TFUE) jipprovdi li l-Kunsill, fuq proposta
min-naħa tal-Kummissjoni jew tar-Rappreżentant Għoli tal-Unjoni
għall-Affarijiet Barranin u l-Politika ta’ Sigurtà, jadotta deċiżjoni
li tistabbilixxi l-pożizzjoni li għandha tiġi adottata f’isem
l-Unjoni meta korp li jkun twaqqaf permezz ta’ ftehim internazzjonali
jissejjaħ biex jieħu deċiżjoni li jkollha effetti
ġuridiċi. Id-deċiżjonijiet
tal-Konferenza Ministerjali rigward il-ġestjoni ta' Kwoti tar-Rata
Tariffarja, is-sigurtà alimentari u l-Mekkaniżmu ta’ Monitoraġġ
jaqgħu fil-qafas ta' din id-dispożizzjoni.
Il-miżuri kollha previsti jaqgħu
fil-kamp ta' applikazzjoni tal-politika kummerċjali komuni
(l-Artikolu 207 tat-TFUE) u huma direttament marbuta mal-funzjonament
tad-WTO u mas-sistema kummerċjali multilaterali. 
3.           IL-KAMP TA’ APPLIKAZZJONI
TAL-PROPOSTA
Il-Kummissjoni tkun awtorizzata biex
tieħu pożizzjoni f’isem l-Unjoni Ewropea biex tissieħeb ma'
kunsens bil-ħsieb li tappoġġja l-adozzjoni
tad-deċiżjonijiet meħuda mill-Konferenza Ministerjali
fir-rigward tas-sigurtà alimentari, il-ġestjoni ta' Kwoti tar-Rata
Tariffarja u l-Mekkaniżmu ta’ Monitoraġġ.
Il-Parlament Ewropew se jiġi infurmat
bid-dettalji kollha minnufih, f'konformità mal-Artikolu 218(10).
2013/0364 (NLE)
Proposta għal
DEĊIŻJONI TAL-KUNSILL
li tistabbilixxi l-pożizzjoni li
għandha tittieħed mill-Unjoni Ewropea fid-9a' Konferenza
Ministerjali tal-Organizzazzjoni Dinjija tal-Kummerċ (WTO)
IL-KUNSILL TAL-UNJONI EWROPEA,
Wara li kkunsidra
t-Trattat dwar il-Funzjonament tal-Unjoni Ewropea, u b’mod partikolari
l-Artikolu 207(4), flimkien mal-Artikolu 218(9) tiegħu, 
Wara li kkunsidra l-proposta mill-Kummissjoni
Ewropea, 
Billi:
(1)       L-Unjoni Ewropea tagħti
importanza kbira ferm għall-funzjonament u t-tisħiħ progressiv
tas-sistema kummerċjali multilaterali, u tirrikonoxxi l-ħtieġa
li jsiru avvanzi fin-negozjati kummerċjali multilaterali tar-Rawnd ta’
Doha. L-eżitu b’suċċess tad-9a’ Konferenza
Ministerjali tad-WTO jkun pass indispensabbli lejn il-kisba ta' dan l-objettiv,
u jkun jittraduċi ruħu f'fehim fir-rigward tal-Ftehim dwar
l-Iffaċilitar tal-Kummerċ tad-WTO, akkumpanjat minn eżiti
limitati fuq il-kwistjonijiet ta' agrikoltura u ta’ żvilupp,
partikolarment dawk ta’ tħassib għall-Pajjiżi l-Anqas
Żviluppati.
(2)       L-iżvilupp huwa
fil-qalba tan-negozjati kummerċjali tar-Rawnd ta’ Doha. Fil-laqgħa
tiegħu tal-31 ta’ Lulju 2002, il-Kunsill Ġenerali
tad-WTO approva r-rakkomandazzjoni tas-Sessjoni Speċjali tal-Kumitat dwar
il-Kummerċ u l-Iżvilupp biex jiġi stabbilit Mekkaniżmu ta’
Monitoraġġ għal trattament speċjali u differenzjali. Dan
il-Mekkaniżmu ta’ Monitoraġġ għandu jkollu l-għan li
jikkontribwixxi biex jiffaċilita l-integrazzjoni ta' pajjiżi membri
fil-fażi tal-iżvilupp u ta' membri anqas żviluppati fis-sistema
kummerċjali multilaterali. Is-Sessjoni Speċjali tal-Kumitat dwar
il-Kummerċ u l-Iżvilupp qed tiffinalizza n-negozjati dwar
il-funzjonijiet, l-istruttura u t-termini ta’ referenza ta’ Mekkaniżmu
bħal dan. Id-deċiżjoni li tittieħed sussegwentement
mill-Konferenza Ministerjali għandha tiġi appoġġjata mill-Unjoni
Ewropea.
(3)       L-agrikoltura hija kwistjoni
ewlenija tal-Aġenda ta' Doha għall-Iżvilupp (DDA) u tista'
tiġi kompletament riżolta biss fil-qafas tal-eżitu finali li
jinkorpora diversi oqsma oħra tal-mandat tad-DDA. Madankollu, l-Unjoni
Ewropea tirrikonoxxi l-interess li qed juru xi wħud mill-Membri tad-WTO
biex jindirizzaw diġà kwistjonijiet agrikoli speċifiċi matul
id-9a' Konferenza Ministerjali tad-WTO - fatt li jkun imur id f’id
ma’ fehim politiku fir-rigward tal-Ftehim ambizzjuż dwar
l-Iffaċilitar tal-Kummerċ.
(4)       Il-ġestjoni
effiċjenti tal-Kwoti tar-Rata Tariffarja u t-trasparenza fir-rigward
tal-użu tagħhom huma elementi indispensabbli biex jiġi
żgurat li l-impenji preċedenti meħuda matul ir-Rawnd tal-Urugwaj
dwar l-aċċess fis-suq għall-prodotti agrikoli jiġu
implimentati kif xieraq. In-negozjati li saru fid-WTO tul l-2013 ippermettew
lill-Membri li jilħqu ftehim dwar l-implimentazzjoni ta’ mekkaniżmu
ta' ġestjoni tal-Kwoti tar-Rata Tariffarja, li jinkludi
dispożizzjonijiet ta’ trasparenza kif ukoll mekkaniżmu f'każ ta'
użu insuffiċjenti. F'dak li jirrigwarda t-trasparenza,
il-ġestjoni ta' Kwoti tar-Rata Tariffarja għandha tiġi
assimilata ma’ miżuri ta' liċenzji ta' importazzjoni u
konsegwentement, din għandha tiġi sottomessa għall-Ftehim
tad-WTO dwar il-Liċenzji ta' Importazzjoni, li jfisser li għandhom
japplikaw xi obbligi proċedurali/ta’ trasparenza. Barra minn hekk,
għandu jiġi applikat kriterju ta' neċessità li jipprovdi li
l-proċeduri amministrattivi ma għandhomx ikunu ta’ piż aktar
milli huwa assolutament meħtieġ għall-ġestjoni
tal-miżura rilevanti. Fir-rigward tal-mekkaniżmu f'każ ta'
użu insuffiċjenti, meta r-rata ta' użu ta’ Kwoti tar-Rata
Tariffarja hija inqas minn livell definit għal ċertu perjodu (jew
f’każ ta’ nuqqas ta’ notifika), il-membru importatur tad-WTO jista’
jintalab li jbiddel il-ġestjoni tal-kwoti abbażi tal-metodu ta'
"min jiġi l-ewwel jinqeda l-ewwel" jew abbażi ta' sistema
ta’ liċenzji awtomatiċi u mhux kondizzjonati. Attwalment, hemm
previst li tittieħed deċiżjoni mill-Konferenza Ministerjali dwar
il-ġestjoni ta' Kwoti tar-Rata Tariffarja, li għandha tiġi
appoġġjata mill-Unjoni Ewropea.
(5)       Il-Membri tad-WTO għandu
jkollhom l-abbiltà li jimplimentaw il-programmi neċessarji, inkluż
il-ħażna pubblika għal skopijiet ta’ sigurtà alimentari,
f’konformità mar-regoli tad-WTO. Jeħtieġ illi l-programmi ta’
ħażna pubblika għal skopijiet ta’ sigurtà alimentari jissodisfaw
il-kundizzjonijiet speċifiċi li jkunu ġew miftiehma fost
il-Membri tad-WTO sabiex ma tinħoloqx distorsjoni fil-kummerċ
internazzjonali. In-negozjati li saru fid-WTO tul l-2013 ippermettew
lill-Membri li jsibu soluzzjoni xierqa għal dawn il-programmi użati
mill-pajjiżi fil-fażi tal-iżvilupp fl-għamla ta' fehim fost
il-Membri (klawżola ta' “trażżin xieraq”), bit-tir li ma jiġux
ikkontestati dawn il-programmi matul perjodu ta’ żmien speċifiku,
sakemm dawn ikunu jissodisfaw ċertu sett ta’ kundizzjonijiet. Attwalment,
hemm previst li tittieħed deċiżjoni mill-Konferenza Ministerjali
li tikkonferma dan il-fehim, li għandha tiġi appoġġjata
mill-Unjoni Ewropea. 
(6)       Id-deċiżjoni
tal-Unjoni Ewropea li tissieħeb mal-kunsens fid-9a’ Konferenza
Ministerjali tad-WTO rigward il-Mekkaniżmu ta’ Monitoraġġ,
il-ġestjoni ta' Kwoti tar-Rata Tariffarja u s-sigurtà alimentari
tiddependi fuq il-progress li nkiseb fir-rigward tal-Ftehim dwar l-Iffaċilitar
tal-Kummerċ u b'mod aktar speċifiku fuq jekk il-Konferenza
Ministerjali tilħaqx fehim politiku dwar it-test ta’ dan il-ftehim,
ADOTTA DIN ID-DEĊIŻJONI:
Artikolu 1
Il-pożizzjoni tal-Unjoni Ewropea
fir-rigward tas-sigurtà alimentari, tal-ġestjoni ta' Kwoti tar-Rata
Tariffarja u tal-Mekkaniżmu ta’ Monitoraġġ tkun li
tissieħeb mal-kunsens milħuq fost il-Membri tad-WTO bil-ħsieb li
tadotta d-deċiżjonijiet meħuda mid-9a' Konferenza
Ministerjali.
Artikolu 2
Din id-Deċiżjoni tidħol fis-seħħ fil-jum tal-adozzjoni
tagħha.
Magħmul fi Brussell,
                                                                       Għall-Kunsill
                                                                       Il-President